Danko, Andrej, predseda NR SR (2018-09-11):
Ďakujem. Dovoľte, aby sme pristúpili k hlasovaniu o jednotlivých návrhoch na zmenu programu Národnej rady Slovenskej republiky. Prvý bol návrh pani poslankyni Remišovej, ktorý znel: Žiada, aby sa hlasovanie o novele zákona o vysokých školách č. 131/2002, ktorým, ktorý vrátil prezident Slovenskej republiky, odložilo až na záver schôdze Národnej rady, kým sa ministerka školstva nestretne so zástupcami SAV a neprebehne mimoriadny výbor, ktorý iniciovala na piatok ráno o 8.00 hodine. Prosím, prezentujme sa a hlasujeme o návrhu pani poslankyne. (Hlasovanie.) Prítomných 141 poslancov, za 67, proti 37, zdržalo sa 36, nehlasoval 1. Konštatujem, že sme uvedený návrh pani poslankyni neschválili. Pristúpime k druhému hlasovaniu, ktoré navrhol pán poslanec Zsolt Simon, ktorý žiada, aby prvý podpredseda vlády Slovenskej republiky pre investície a informatizáciu predložil na rokovanie Národnej rady Slovenskej republiky Správu o všetkých projektoch podľa jednotlivých operačných programov, ktoré EÚ odmieta preplatiť Slovenskej republike za finančné obdobie 2007 – 2014, a teda budú hradené na úkor daňových poplatníkov Slovenskej republiky. Prosím, prezentujme sa a hlasujeme. (Hlasovanie.) Prítomných 141 poslancov, za 65, proti 22, zdržalo sa 54. Konštatujem, že sme uvedený návrh neschválili. Pristúpime k návrhu na doplnenie a o zmenu programu 
34. schôdze od poslanca Beluského, ktorý navrhuje zlúčiť rozpravu k bodom 76 a 77, tlač 1079 a 1080, nakoľko sa jedná o rovnakú tému. Jeden je ústavný zákon, druhý vykonávací zákon. Prosím, prezentujme sa a hlasujeme. (Hlasovanie.) Prítomných 137 poslancov, za 119, proti 2, zdržali sa 4, nehlasovali 12. Konštatujem, že sme uvedený návrh prijali. Pristúpime k hlasovaniu o návrhu pani poslankyni Zemanovej, ktorá navrhuje procedurálny návrh, aby sa posledný bod programu 34. schôdze zaradil nový bod: Voľba členov Rady Slovenského pozemkového fondu. Nasleduje odôvodnenie v textácii, ktoré nebudem čítať, samozrejme. Nech sa páči, prezentujme sa a hlasujeme. (Hlasovanie.) Prítomných 143 poslancov, za 65, proti 3, zdržali za 74, nehlasoval 1. Konštatujem, že sme uvedený návrh neschválili. Pristúpime k druhému procedurálnemu návrhu pani Anny Zemanovej, ktorá navrhuje, aby Národná rada Slovenskej republiky uložila predsedovi Národnej rady prideliť výboru Národnej rady Slovenskej republiky úlohu predložiť Národnej rade Slovenskej republiky návrh na voľbu členov Rady Slovenského pozemkového fondu. Prosím, prezentujme sa a hlasujme. (Hlasovanie.) Prítomných 143 poslancov, za 68, proti 9, zdržalo sa 65, nehlasoval 1. Konštatujem, že sme uvedený návrh neschválili. Pristúpime k procedurálnemu návrhu pána poslanca Gábora Grendela, ktorý žiada predsedu Národnej rady Slovenskej republiky, aby na 34. schôdzu Národnej rady zaradil prerokovanie novej bezpečnostnej a obrannej stratégie Slovenskej republiky. Prosím, prezentujme sa a hlasujme. (Hlasovanie.) Prítomných 139 poslancov, za 64, proti 8, zdržalo sa 65, nehlasovali 2. Konštatujem, že sme uvedený návrh neschválili. Pristúpime k hlasovaniu o procedurálnom návrhu pána poslanca Karola Galeka, ktorý navrhuje, aby bol zaradený bod 34. schôdzi Vykonanie poslaneckého prieskumu v Atómovej elektrárni Mochovce, blok 3 a 4. Prosím, prezentujme sa a hlasujme. (Hlasovanie.) Prítomných 141 poslancov, za 65, proti 6, zdržalo sa 69, nehlasoval 1. Konštatujem, že sme uvedený návrh neschválili. Pristúpime k hlasovaniu pána poslanca Karola Galeka, ktorý navrhuje zriadenie dočasnej komisie pre dohľad nad dostavbou Atómovej elektrárne Mochovce, ktorej činnosť bude ukončená uvedením 4. bloku Atómovej elektrárne v Mochovciach do komerčnej prevádzky. Prosím, prezentujme sa a hlasujme o návrhu pána poslanca. (Hlasovanie.) Prítomných 141 poslancov, za 64, proti 7, zdržalo sa 70. Konštatujem, že sme uvedený návrh neschválili. Pristúpime k poslednému návrhu pána poslanca Martina Fecka, ktorý žiada Predsedníctvo Národnej rady Slovenskej republiky, aby do programu tejto schôdze zaradil bod, v ktorom vláda Slovenskej republiky predloží Národnej rade Slovenskej republiky zoznam všetkých opatrení od 7. 3. 2018, kedy bol publikovaný článok novinára Andreja Bána, ktoré prijala na ochranu farmárov pred šikanou proti zneužívaniu eurofondov a na ochranu pôdy pred špekulantmi. Prosím, prezentujme sa a hlasujeme. (Hlasovanie.) Prítomných 143 poslancov, za 65, proti 6, zdržalo sa 72. Konštatujem, že sme uvedený návrh neschválili. Vážené panie poslankyne, vážení páni poslanci, dávam hlasovať o programe schôdze ako celku. Prosím prezentujme sa a hlasujeme. (Hlasovanie.) Prítomných 145 poslancov, za 112, proti 8, zdržalo sa 25. Konštatujem, že sme uvedený návrh programu schôdze Národnej rady Slovenskej republiky schválili ako celok. Pani poslankyne, páni poslanci, chcem vás informovať, že o prvom bode programu, ktorým je informácia mandátového a imunitného výboru a o treťom bode, teda o zmenách v zložení výborov budeme hlasovať ihneď po prerokovaní každého z nich. Dnes budeme ešte hlasovať o 17.00 hodine. Na základe záverov z poslaneckého grémia rokovacím dňom bude aj pondelok 17. a 24. september od 10.00 hodiny. Hlasovať sa nebude v piatky, pondelky, utorok 18. septembra o 11.00 hodine a v utorok 25. septembra. V ďalších rokovacích dňoch budeme o prerokovaných bodoch programu hlasovať vždy o 11.00 a o 17.00 hodine, pokiaľ Národná rada nerozhodne inak. Panie poslankyne, páni poslanci, pristúpime k prvému bodu programu, ktorým je informácia Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslankyne Národnej rady Slovenskej republiky. Prosím predsedu Mandátového a imunitného výboru poslanca Juraja Blanára, aby Národnej rade uvedenú informáciu podal. (Rokovanie o informácii Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslankyne Národnej rady Slovenskej republiky .)